INGแวลูโฟกัสปันผล36สต.
กองทุน “ไอเอ็นจี ไทย แวลู โฟกัส อีควิตี้ ปันผล” แจกปันผล 0.365 บาทต่อหน่วย เพิ่มขนาดกองทุนแตะ 5,000 ล้าน รองรับความต้องการ
4 ธ.ค. 2555

กองทุน “ไอเอ็นจี ไทย แวลู โฟกัส อีควิตี้ ปันผล” แจกปันผล 0.365 บาทต่อหน่วย เพิ่มขนาดกองทุนแตะ 5,000 ล้าน รองรับความต้องการ
นายจุมพล สายมาลา ประธานเจ้าหน้าที่บริหาร บริษัทหลักทรัพย์จัดการกองทุน (บลจ.) ไอเอ็นจี (ประเทศไทย) เปิดเผยว่า กองทุนเปิดไอเอ็นจี ไทย แวลู โฟกัส อีควิตี้ ปันผล (VFOCUS-D) ซึ่งเน้นลงทุนในหุ้นไทยจะจ่ายเงินปันผลให้กับผู้ถือหน่วยลงทุนในอัตราหน่วยละ 0.365 บาท คิดเป็น 3.65% จากมูลค่าที่ตราไว้หน่วยละ 10 บาท
ทั้งนี้ ถือเป็นการจ่ายเงินปันผลเป็นครั้งแรกนับตั้งแต่จัดตั้งกองทุนเมื่อวันที่ 7 ก.ย. 2555 โดยเป็นการจ่ายปันผลสำหรับผลการดำเนินงานระหว่างวันที่ 8 ก.ย.-31 ต.ค. 2555 คิดเป็นระยะเวลาลงทุน 54 วัน บริษัทกำหนดปิดสมุดทะเบียนเพื่อจ่ายปันผลในวันที่ 30 พ.ย. 2555 และจ่ายปันผลในวันที่ 12 ธ.ค. 2555
นอกจากนี้ กองทุนเปิดไอเอ็นจี ไทย แวลู โฟกัส อีควิตี้ ปันผล (VFOCUS-D) ได้เพิ่มขนาดกองทุนเป็น 5,000 ล้านบาท เมื่อวันที่ 28 พ.ย.ที่ผ่านมา หลังจากนักลงทุนให้ความสนใจจำนวนมาก โดยตั้งแต่จัดตั้งกองทุนมา 54 วัน สามารถสร้างผลตอบแทนได้ที่ 11.76% สูงกว่าดัชนีตลาดหลักทรัพย์ที่ 6.25% 
กองทุนเน้นลงทุนในหุ้นคุณค่ามีปัจจัยพื้นฐานดี จ่ายเงินปันผลสูง จึงเป็นการลงทุนที่สร้างผลตอบแทนที่ยั่งยืนในระยะยาวและผันผวนต่ำ เมื่อเทียบการลงทุนในหุ้นประเภทอื่น จึงเหมาะกับปัจจุบัน